b'\n_START_ARTICLE_\nViktor \xc5\xbdmega\xc4\x8d\n_START_PARAGRAPH_\nViktor \xc5\xbdmega\xc4\x8d (Slatina, 21. o\xc5\xbeujka 1929.), hrvatski je knji\xc5\xbeevni teoreti\xc4\x8dar, povjesni\xc4\x8dar, germanist, kroatist, muzikolog i knji\xc5\xbeevnik; professor emeritus na Filozofskom fakultetu u Zagrebu.\n_START_SECTION_\n\xc5\xbdivotopis\n_START_PARAGRAPH_\nViktor \xc5\xbdmega\xc4\x8d ro\xc4\x91en je u Slatini 1929. godine, gdje je zavr\xc5\xa1io osnovnu \xc5\xa1kolu a gimnaziju je poha\xc4\x91ao u Virovitici i Osijeku. Germanistiku je studirao u Zagrebu i G\xc3\xb6ttingenu. Doktorat znanosti stekao je 1959. godine, a od 1971. godine pa sve do umirovljenja 1999. godine redoviti je profesor njema\xc4\x8dke knji\xc5\xbeevnosti na Filozofskom fakultetu u Zagrebu (od 2002. godine je professor emeritus). Objavio je vi\xc5\xa1e od 20 stru\xc4\x8dnih knjiga na hrvatskom i njema\xc4\x8dkom jeziku \xe2\x80\x93 Duh impresionizma i secesije, Be\xc4\x8dka moderna, Knji\xc5\xbeevni protusvjetovi (s Nikolom Batu\xc5\xa1i\xc4\x87em i Zoranom Kravarom), Knji\xc5\xbeevnost i glazba i ine. _NEWLINE_Glavni je urednik \xc4\x8dasopisa Umjetnost rije\xc4\x8di. Redoviti je \xc4\x8dlan HAZU, inozemni \xc4\x8dlan Saske akademije u Leipzigu i \xc4\x8dlan znanstvenoga dru\xc5\xa1tva Academia Europaea u Londonu. _NEWLINE_Od 1985. godine glavni je urednik \xc4\x8dasopisa Germanistik i Text und Kontext. Objavljuje rasprave i eseje iz njema\xc4\x8dke i hrvatske knji\xc5\xbeevnosti te teorije i komparativne knji\xc5\xbeevnosti.'